

**Butlletí informatiu especial TERCER TRIMESTRE 2020**

Com ja heu pogut veure, aquest darrer trimestre ha estat molt diferent. Els vostres fills/-es no han pogut anar a l’escola i algunes altres coses tampoc les han pogut fer amb normalitat. Per aquesta raó, aquest **Full Informatiu** també serà una mica diferent i especial.

Malgrat les circumstàncies, no hem deixat de pensar en els nostres alumnes i les seves famílies, si no tot el contrari. Més que mai, hem intentat anar tots plegats per tal que tots ells poguessin seguir endavant, tot intentant que seguissin mantenint un hàbit de treball i, sobretot el més important, intentant que no es desanimessin.

En aquesta segona part, no caure en el desànim, hi heu ajudat molt, sens dubte, els pares i familiars, que heu ajudat en tot moment a que els vostres fills/es seguissin somrient, rient, col·laborant, cooperant i aprenent, tot des de casa.

Per aquesta raó, volem agrair-vos el vostre esforç i la vostra col·laboració, en aquestes circumstàncies una mica difícils per a tothom.

Per part nostra, des de l’escola, hem fet tot el possible per tal que tots els alumnes poguessin tenir accés a les tasques que els hi hem proposat cada setmana: hem fet trucades, videoconferències, hem enviat missatges, hem penjat fotos i vídeos a la web de l’escola, … per tal de mantenir el contacte amb tots vosaltres i amb tot l’alumnat.

Per a nosaltres, tampoc ha estat fàcil: hem hagut d’aprendre coses noves i ens hem hagut d’ajudar tots plegats. Segurament, durant aquests dies, vosaltres també haureu après moltes coses amb els vostres fills, sobretot en l’àmbit de les noves tecnologies.

Ara que la situació sembla que va millorant, encara que sigui a poc a poc, no és el moment de baixar la guàrdia (la lluita encara no la tenim del tot guanyada), però si que potser cal pensar en aquelles coses importants que al llarg d’aquests dies ens han faltat: somriures, abraçades, paraules amables d’aquells qui estimem o apreciem i que no podem tenir a prop, coses a les que potser abans no donàvem tant valor.

Moltes gràcies a tots i totes pel vostre esforç i col·laboració i una felicitació a tot l’alumnat per saber cuidar-se i cuidar-nos a tots ( segur que els seus somriures us han donat força i ànims per seguir endavant a tots ). Tots ells, des dels més petits als més grans, han estat uns autèntics herois i heroïnes.

Esperem poder retrobar-nos al Setembre i poder fer totes aquelles abraçades, somriures, … que tots aquests dies hagin quedat pendents. Segur que ho farem amb moltes més ganes i molta més força.

*Claustre de Mestres de l’escola La Renaixença.*

**FINS AL SETEMBRE, SI TOT VA BÉ !!!**

Aquest butlletí, manté **EL PETIT ENIGMA**, però també l'hem volgut fer una mica especial. Es tracta d'endevinar, amb les pistes que us donem, qui pot ser el mestre o la mestra que apareix a la foto. **LA SOLUCIÓ S'HA ENVIAR ALS TUTORS.**

Com sempre, hi haurà un termini de 15 dies per a poder-hi participar (data límit 12 de juny). Amb tots els missatges rebuts, es farà un sorteig i es publicarà a la web de l'escola. El guanyador, s'emportarà un PREMI!!!

**US ANIMEM A PARTICIPAR-HI TOTS/ES!!!**

